FÆLLES HOLDNING (EF) Nr. 16/95 fastlagt af Rådet den 10. juli 1995 med henblik på vedtagelse af Europa-Parlamentet og Rådets afgørelse om iværksættelse af et program til støtte for kunstneriske og kulturelle arrangementer med en europæisk dimension (KALEJDOSKOP) (95/C 281/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 128,

under henvisning til Kommissionens forslag (1),

under henvisning til udtalelse fra Regionsudvalget (2),

i henhold til fremgangsmåden i traktatens artikel 189 B (3), og

ud fra følgende betragtninger:

(1) De mest iøjnefaldende og afgørende kendetegn ved Europa betragtet som helhed er ikke kun af geografisk, politisk, økonomisk og social art, men også af kulturel art; opfattelsen af Europa i verden er i vid udstrækning afhængig af de europæiske kulturelle værdiers stilling og styrke;

(2) ifølge traktaten skal Fællesskabet bidrage til, at medlemsstaternes kulturer kan udfolde sig, ved at forbedre kendskabet til og formidlingen af de europæiske folkeslags kultur og historie og ved at fremme kulturelle udvekslinger og kunstneriske og litterære frembringelser;

(3) det er vigtigt at bevare den kulturelle mangfoldighed, som den kommer til udtryk i de enkelte medlemsstater og regioner, og at fremme europæiske kunstneres værker, der er udtryk for rigdommen i medlemsstaternes forskelligartethed; med henblik herpå bør de skabende og udøvende kunstnere samt kulturformidlerne i højere grad inddrages i gennemførelsen af fællesskabsaktioner på kulturområdet;

(4) det er ligeledes vigtigt at give alle borgere, navnlig de unge, bedre mulighed for at deltage i kulturlivet ved at lette forskellige europæiske befolkningsgruppers adgang til kunst og kultur og ved at bidrage til større gensidig forståelse og respekt samt til fremme af idéen om unionsborgerskabet;

(5) samarbejde i form af netværk er en af de bedste måder, hvorpå der kan skabes større åbenhed, og hvorpå kulturudøvere og -formidlere samt frivillige kulturmedarbejdere kan hjælpes til et bedre praktisk samarbejde, der kan forøge udvekslingernes antal og kvalitet og ligeledes bidrage til kunstnernes videreuddannelse, samtidig med at subsidiaritetsprincippet i medfør af trakatens artikel 3 B overholdes;

(6) inden for rammerne af KALEJDOSKOP-programmets aktioner bør der åbnes mulighed for, at kulturformidlere fra Europas forskellige regioner kan samarbejde om tværnationale kunstprojekter, der kan bidrage til at knytte tættere bånd mellem dem, samtidig med at den kulturelle mangfoldighed respekteres;

(7) en fællesskabsindsats til fordel for kunstneriske og kulturelle arrangementer med en europæisk dimension og stort anlagte europæiske samarbejdsaktioner af nyskabende karakter eller som eksempler til efterfølgelse fremmer udbredelsen af kulturerne, samtidig med at det europæiske publikum derved bliver mere fortroligt med kunstnerne, og gennem den synergieffekt, der opstår, og de partnerskaber, der oprettes, kan dette have en positiv indvirkning på samfundet som helhed;

(8) støtte til kunst og kultur kan fremme den økonomiske aktivitet og beskæftigelsen;

(9) stats- og regeringscheferne udtrykte i den højtidelige erklæring om Den Europæiske Union, der blev undertegnet i Stuttgart den 19. juni 1983, ønske om øget kontakt mellem medlemsstaternes kunstskabere og bedre formidling af deres værker såvel inden for som uden for Fællesskabet;

(10) Europa-Parlamentet har vedtaget beslutningen om oprettelsen af Det Europæiske Fællesskabs ungdomsorkester (4); i anledning af Det Europæiske Musikår i 1985 blev Det Europæiske Fællesskabs barokorkester oprettet, og Europa-Parlamentet har vedtaget beslutninger om musikundervisning og udbredelse af musikken i Det Europæiske Fællesskab (5) og om fremme af teater og musik i Fællesskabet (6);

(11) kulturministrene, forsamlet i Rådet, vedtog den 13. juni 1985 en resolution om at indføre arrangementet »Europas Kulturby« (7) med henblik på at bidrage til at bringe medlemsstaternes befolkninger nærmere hinanden, og Europa-Parlamentet har vedtaget en beslutning om europæiske kulturbyer (8);

(12) i de konklusioner, der blev vedtaget af kulturministrene, forsamlet i Rådet, den 18. maj 1990 (9), blev det vedtaget hvert år at afholde en »europæisk kulturmåned« i en by i et europæisk land, der holder principperne om demokrati, pluralisme og retsstat i hævd;

(13) i resolutionen fra kulturministrene, forsamlet i Rådet, af 7. juni 1991 (10), gives der udtryk for »vilje til at fremme teatret i Europa og styrke dets europæiske dimension«;

(14) i resolutionen fra Rådet og kulturministrene, forsamlet i Rådet, af 14. november 1991 (11), fremhæves den betydningsfulde rolle, som net af kulturorganisationer kan spille i kultursamarbejdet i Europa;

(15) Kommissionen anfører i sin meddelelse af 29. april 1992 om de »Nye perspektiver for Fællesskabets indsats på kulturområdet«, at kunsten, herunder de udøvende og bildende kunster, bør støttes gennem tværnationale netværk og ansporing til kunstnerisk virksomhed; Rådet bifalder denne fremgangsmåde i konklusioner vedtaget af kulturministrene, forsamlet i Rådet, den 12. november 1992 om retningslinjerne for Fællesskabets indsats på kulturområdet (12);

(16) Europa-Parlamentet understreger i sin beslutning om Kommissionens meddelelse om Fællesskabets indsats på kulturområdet (13) og i sin beslutning om Fællesskabets kulturpolitik (14) betydningen af netværk og vigtigheden af at yde øget støtte til musik, teater, dans og de bildende kunster; (17) Europa-Parlamentet (15) og Rådet (16) har vedtaget forskellige beslutninger og resolutioner vedrørende det kulturelle samarbejde med tredjelande og internationale organisationer på det kulturelle område;

(18) det er af stor betydning, at Fællesskabet gennemfører aktioner på kulturområdet sammen med tredjelande inden for og uden for Europa og deltager i et europæisk kultursamarbejde med Europarådet og andre organisationer, som beskæftiger sig med kultur (f.eks. UNESCO);

(19) i denne afgørelse fastlægges der for hele KALEJDOSKOP-programmets varighed en finansieringsramme, der som omhandlet i punkt 1 i Europa-Parlamentets, Rådets og Kommissionens erklæring af 6. marts 1995 udgør det primære referencegrundlag for budgetmyndigheden inden for rammerne af den årlige budgetprocedure;

(20) den 20. december 1994 blev der mellem Europa-Parlamentet, Rådet og Kommissionen indgået en »modus vivendi«-aftale om gennemførelsesforanstaltningerne for retsakter vedtaget efter fremgangsmåden i traktatens artikel 189 B -

TRUFFET FØLGENDE AFGØRELSE:

Artikel 1

Ved denne afgørelse iværksættes handlingsprogrammet KALEJDOSKOP, i det følgende benævnt »KALEJDOSKOP-programmet«, som er gengivet i bilaget, for perioden 1. januar 1996 til 31. december 1998.

KALEJDOSKOP-programmet skal gennem samarbejde fremme kunstnerisk og kulturel skaben og forbedre kendskabet til og formidlingen af de europæiske folkeslags kultur og kulturelle liv.

Artikel 2

KALEJDOSKOP-programmet skal fremme det europæiske samarbejde mellem medlemsstaterne på det kulturelle område. Det støtter og supplerer deres indsats i overensstemmelse med subsidiaritetsprincippet og bidrager til, at de kan udfolde deres kulturer, samtidig med at deres nationale og regionale forskelle respekteres.

Med henblik herpå er KALEJDOSKOP-programmets specifikke mål på grundlag af udviklingen af det tværnationale samarbejde og i overensstemmelse med det generelle mål i artikel 1:a) at fremme kunsternisk skaben med en europæisk dimension, der udføres i partnerskab af kunstnere fra forskellige medlemsstater, således at antallet og kvaliteten af udvekslinger kan forøges og globalt sikre, at alle former for kunstnerisk udtryk, der dækkes af dette program, bliver rimeligt repræsenteret

b) at støtte nyskabende kulturprojekter, der er udarbejdet af europæiske partnere, som medvirker til at fremme den europæiske dimension, fremmer udviklingen af kulturelle aktiviteter nationalt og regionalt og tilfører en reel ekstra gevinst på det kulturelle område

c) at bidrage til kunstneres og andre kulturformidleres efter- og videreuddannelse, navnlig gennem en intensivering af erfaringsudvekslinger, og derved at lette et mere omfattende samarbejde mellem kunstnere fra forskellige medlemsstater

d) at bidrage til at udbrede det gensidige kendskab til europæiske kulturer ved at gøre det lettere for publikum i de forskellige europæiske lande at få adgang til og deltage i andre medlemsstaters kultur- og kunstliv samt i den interkulturelle dialog.

Artikel 3

De aktioner, der er beskrevet i bilaget, gennemføres for at nå målene i artikel 2. De iværksættes efter proceduren i artikel 5.

Artikel 4

1. KALEJDOSKOP-programmet er åbent for deltagelse af de associerede lande i Central- og Østeuropa i overensstemmelse med vilkårene for deltagelse i fællesskabsprogrammer i tillægsprotokollerne til de associeringsaftaler, der er indgået eller skal indgås med disse lande. KALEJDOSKOP-programmet er åbent for deltagelse af Cypern og Malta samt for samarbejde med andre tredjelande. med hvem der er indgået associerings- eller samarbejdsaftaler, som indeholder kulturelle bestemmelser, på grundlag af supplerende bevillinger, som skal ydes efter procedurer, der skal aftales med disse lande. I aktion 3 i bilaget er der fastsat visse generelle regler for deltagelsen.

2. Fællesskabet og medlemsstaterne fremmer samarbejdet med Europarådet og med andre internationale organisationer, der beskæftiger sig med kulturelle forhold (f.eks. UNESCO), samtidig med at de sikrer sig, at de anvendte instrumenter supplerer hinanden, og at hver enkelt institutions og organisations egenart og handlefrihed respekteres.

Artikel 5

1. Kommissionen gennemfører KALEJDOSKOP-programmet i overensstemmelse med denne afgørelse.

2. Kommissionen bistås af et udvalg, der består af to repræsentanter for hver medlemsstat, og som har Kommissionen repræsentant som formand. Udvalgets medlemmer kan lade sig bistå af eksperter eller konsulenter.

3. Kommissionens repræsentant forelægger udvalget:

- den årlige arbejdsplan

- en oversigt over den generelle ligevægt mellem alle aktionerne

- udvælgelsesregler og -kriterier for så vidt angår de forskellige typer projekter, der er beskrevet i bilaget (aktion 1, 2, 3 og 5)

- projekter, hvortil fællesskabsfinansieringen overstiger 10 000 ECU

- de nærmere bestemmelser vedrørende overvågningen og evalueringen af KALEJDOSKOP-programmet og konklusionerne i de i artikel 8 omhandlede evalueringsrapporter samt enhver foranstaltning til tilpasning af programmet, der træffes på grundlag af disse rapporter.

4. Udvalget afgiver en udtalelse om udkastet til de i stk. 3 nævnte foranstaltninger inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med udvalgets udtalelse, underrettes Rådet dog straks af Kommissionen om disse foranstaltninger. Kommissionen kan i så fald udsætte gennemførelsen af de foranstaltninger, den har truffet afgørelse om, i et tidsrum på to måneder regnet fra datoen for denne underretning.

Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

5. Kommissionen kan i øvrigt høre udvalget om ethvert andet spørgsmål vedrørende iværksættelsen af KALEJDOSKOP-programmet end dem, der er nævnt i stk. 3.

6. Kommissionens repræsentant forelægger udvalget et udkast til de forantaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 6

1. Finansieringsrammen for gennemførelsen af dette program er for den i artikel 1 omhandlede periode fastsat til 26,5 mio. ECU.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 7

Kommissionen bestræber sig i samarbejde med medlemsstaterne på at skabe komplementaritet mellem aktionerne i KALEJDOSKOP-programmet og andre programmer på det kulturelle område på den ene side og EF-handlingsprogrammerne for uddannelse, som SOCRATES (17), og erhvervsuddannelse, som LEONARDO DA VINCI (18), på den anden side.

Artikel 8

To år efter iværksættelsen af KALEJDOSKOP-programmet og senest seks måneder efter denne periode forelægger Kommissionen efter samråd med udvalget en detaljeret evalueringsrapport om de opnåede resultater for Europa-Parlamentet og Rådet, eventuelt ledsaget af passende forslag bl.a. om, hvorvidt programmet bør videreføres, og i givet fald hvordan, således at Europa-Parlamentet og Rådet kan træffe afgørelse inden udløbet af den periode, programmet dækker. Denne rapport skal navnlig lægge vægt på den tilførte ekstra gevinst på især det kulturelle område samt de socio-økonomiske virkninger, som Fællesskabets finansielle støtte har haft.

Artikel 9

KALEJDOSKOP-programmet, med praktiske oplysninger om proceduren, fristerne for indsendelse af ansøgninger samt den dokumentation, der skal fremsendes sammen med ansøgningen, offentliggøres hvert år i De Europæiske Fællesskabers Tidende, C-udgaven.

Artikel 10

Denne afgørelse træder i kraft den 1. januar 1996.

Udfærdiget i . . .

På Europa-Parlamentets vegne

Formand

På Rådets vegne

Formand

(1) EFT nr. C 324 af 22. 11. 1994, s. 5.

(2) Udtalelse afgivet den 21. april 1995 (endnu ikke offentliggjort i Tidende).

(3) Europa-Parlamentets udtalelse af 7. april 1995 (endnu ikke offentliggjort i Tidende), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. C 79 af 5. 4. 1976, s. 8.

(5) EFT nr. C 68 af 14. 3. 1988, s. 46.

(6) EFT nr. C 305 af 25. 11. 1991, s. 518.

(7) EFT nr. C 153 af 22. 6. 1985, s. 2.

(8) EFT nr. C 324 af 24. 12. 1990, s. 350.

(9) EFT nr. C 162 af 3. 7. 1990, s. 1.

(10) EFT nr. C 188 af 19. 7. 1991, s. 3.

(11) EFT nr. C 314 af 5. 12. 1991, s. 1.

(12) EFT nr. C 336 af 19. 12. 1992, s. 1.

(13) EFT nr. C 42 af 15. 2. 1993, s. 173.

(14) EFT nr. C 44 af 14. 2. 1994, s.184.

(15) EFT nr. C 267 af 14. 10. 1991, s. 45, og EFT nr. C 255 af 29. 9. 1993, s. 51.

(16) Resolution af 4. april 1994 (endnu ikke offentliggjort i Tidende).

(17) EFT nr. L 87 af 20. 4. 1995, s. 10.

(18) EFT nr. L 340 af 29. 12. 1994, s. 8.

BILAG

KALEJDOSKOP-PROGRAMMET

Fællesskabet har med henblik på at forbedre kendskabet til og formidlingen af de europæiske folkeslags kultur, især hvad angår udøvende kunst, bildende eller visuel kunst og brugskunst, til hensigt at støtte kunstneriske og kulturelle projekter, der gennemføres i partnerskab eller i netværksform, samt europæiske samarbejdsforanstaltninger i større målestok.

Fællesskabet iværksætter med henblik herpå KALEJDOSKOP-programmet, som omfatter følgende aktioner:

Aktion 1 - Støtte til kulturelle arrangementer og projekter, der gennemføres i partnerskab eller i netværksform

1. KALEJDOSKOP-programmet retter sig mod kulturelle og kunstneriske projekter, der organiseres i fællesskab af kulturelle netværk eller af kulturformidlere fra mindst tre medlemsstater, og hvori der desuden deltager skabende eller udøvende kunstnere eller andre kulturformidlere fra mindst tre medlemsstater.

Disse projekter skal enten omfatte skabelsen af et værk, der skal præsenteres for offentligheden i Europa, eller bidrage til at fremme øget kulturel udveksling og offentlighedens adgang til kulturtilbud.

2. a) Som kulturelle samarbejdsprojekter betragtes alle kunstneriske og kulturelle arrangementer, hvor der skabes et værk, der skal præsenteres for offentligheden i Europa. Der er tale om følgende områder: udøvende kunst (f.eks. dans, musik, teater og opera), bildende eller visuel kunst (f.eks. malerkunst, billedhuggerkunst, litografi, arkitektur, fotografi og design), multimedier som kunstnerisk udtryksform og brugskunst.

b) Projekter, der tager sigte på en bredere kulturformidling og bedre adgang for offentligheden til kulturtilbud, der organiseres af kulturelle netværk eller af kulturformidlere fra mindst tre medlemsstater, og hvori der desuden deltager skabende eller udøvende kunstnere eller andre kulturformidlere fra mindst tre medlemsstater, betragtes ligeledes som samarbejdsprojekter.

3. De projekter, der fremlægges som led i KALEJDOSKOP-programmet, skal være af europæisk interesse, af høj kvalitet, af nyskabende art eller være eksempler til efterfølgelse. Der gives yderligere støtte til projekter, der omfatter praktikophold eller efter- og videreuddannelseskurser inden for kunst og kultur, som navnlig er beregnet på unge.

4. Fællesskabsfinansieringen omfatter ikke:

- foranstaltninger eller arrangementer, der er omfattet af andre fællesskabsprogrammer (vedrørende film og tv, kulturarven og oversættelse af litteratur)

- kulturelle samarbejdsprojekter, der vedrører forskellige regioner i samme medlemsstat eller er af rent national eller bilateral karakter

- udarbejdelse af materiale og publikationer i rent kommercielt øjemed; dog kan monografier, samlinger, tidsskrifter, plader, CD'er, videoer, CD-I'er og CD-ROM'er komme i betragtning, hvis de indgår direkte i et projekt

- udgifter til investering i eller drift af kulturorganisationer, der ikke direkte indgår i det fremlagte projekt.

5. I princippet kan der ikke ydes støtte til et kulturelt projekt flere gange og under ingen omstændigheder i mere end to på hinanden følgende år. Uafhængige eksperter, der udpeges af Kommissionen på forslag af medlemsstaterne, vurderer på grundlag af den projektrapport, som tilrettelæggerne fremlægger, om fællesskabsstøtten skal videreføres. De uafhængige eksperter kan foreslå ændringer af projektet.

6. Projekterne skal indeholde en finansieringsplan med angivelse af de finansielle midler, der er nødvendige for deres gennemførelse, og hvor de administrative omkostninger ikke må overstige 20 % af Fællesskabets finansiering af projektet. Fællesskabets finansielle bidrag til projekter inden for denne aktion kan ikke overstige 25 % af de samlede udgifter til det pågældende projekt og kan under ingen omstændigheder overstige 50 000 ECU. Til projekter, hvori der indgår praktikophold eller efter- og videreuddannelseskurser, eller projekter med sigte på bredere kulturformidling og bedre adgang for offentligheden til kulturtilbud, kan der ydes et supplerende bidrag fra Fællesskabet på indtil 50 % af omkostningerne under denne konto, dog højst 20 000 ECU i alt. For projekter, der alene består i efter- og videreuddannelse, kan Fællesskabets bidrag dække indtil 50 % af de samlede udgifter, dog højst 50 000 ECU.

Projekter, hvortil Fællesskabets bidrag er under 5 000 ECU, kan normalt ikke få støtte under KALEJDOSKOP-programmet.

7. Der skal for projekterne indgives en særlig anmodning til Fællesskabet. Anmodningen skal ledsages af:

- en detaljeret beskrivelse af de planlagte foranstaltninger

- et detaljeret budgetoverslag for de planlagte foranstaltninger.

8. De midler, der skal afsættes til denne aktion, må ikke udgøre mindre end 60 % af den samlede bevillingsramme til KALEJDOSKOP-programmet.

Aktion 2 - Europæiske samarbejdsforanstaltninger i større målestok

1. Denne aktion vedrører betydelige projekter, der har en europæisk dimension, er af høj kvalitet, gennemføres i større målestok, og har en væsentlig kulturel, social og økonomisk virkning.

KALEJDOSKOP-programmet retter sig inden for rammerne af denne aktion mod samme type kulturelle og kunstneriske projekter som de i aktion 1 nævnte, men på følgende yderligere betingelser:

- projekterne skal være organiseret i fællesskab af kulturelle netværk eller af kulturformidlere fra mindst fem medlemsstater, og der skal desuden deltage skabende eller udøvende kunstnere eller andre kulturformidlere fra mindst fem medlemsstater

- projekterne kan højst have en varighed på tre år. Videreførelsen afhænger af en evaluering af de foranstaltninger, der blev gennemført året før, der gør det muligt at vurdere både den kulturelle kvalitet og den efterfølgende sociale og økonomiske virkning

- den fællesskabsstøtte, der ydes til et projekt inden for denne aktion, kan være på over 50 000 ECU, men dog højst 25 % af de samlede udgifter til det pågældende projekt.

2. I forbindelse med projekter inden for denne aktion kan der tages særligt hensyn til visse allerede eksisterende foranstaltninger i større målestok på europæisk plan (bl.a. Det Europæiske Fællesskabs ungdomsorkester, Det Europæiske Fællesskabs barokorkester), hvor EF-støtten kan overstige 25 % af de samlede udgifter til projektet, dog med forbehold af en regelmæssig evaluering af disse foranstaltninger, som foreskrevet i artikel 8.

Aktion 3 - Tredjelandes deltagelse

1. De tredjelande, der er nævnt i artikel 4, deltager i KALEJDOSKOP-programmet i overensstemmelse med de betingelser, der er fastsat i nævnte artikel. Deltagelsen eller samarbejdet finder sted under hensyn til følgende mål:

- fremme af gensidigt kendskab til kunstnerisk og kulturel skaben

- fremme af udvekslings- samt efter- og videreuddannelsesforanstaltninger for skabende eller udøvende kunstnere

2. Der kan ydes støtte til kunstneriske og kulturelle samarbejdsprojekter, hvor arrangementet tilrettelægges af og som deltagere har partnere fra mindst et tredjeland og to medlemsstater.

Aktion 4 - Den Europæiske Kulturby og Den Europæiske Kulturmåned

Fællesskabet yder hvert år et bidrag til Den Europæiske Kulturby og til den by, der udpeges til at afholde Den Europæiske Kulturmåned.

Aktion 5 - Specifikke foranstaltninger

A. 1. For at forbedre det kulturelle samarbejde mellem kunstudøverne og de lokale, regionale, nationale og europæiske myndigheder kan der ydes støtte i særlige tilfælde, som begrænser sig til projekter vedrørende møder, der afholdes på europæisk plan, eller undersøgelser og forskning, der er direkte forbundet med videreudviklingen af Fællesskabets indsats på kulturområdet.

2. Disse møder og undersøgelser er ikke direkte forbundet med de kulturelle projekter og arrangementer, der ydes støtte til inden for rammerne af KALEJDOSKOP-programmet (aktion 1 og 2).

3. Der skal stilles økonomiske garantier for gennemførelsen. Fællesskabets bidrag til foranstaltninger inden for denne aktion kan under ingen omstændigheder hverken overstige 50 % af de samlede udgifter til et møde eller en undersøgelse eller beløbe sig til mere end 50 000 ECU.

B. Kommissionen træffer de nødvendige foranstaltninger for at offentliggøre og formidle oplysning om dette program, således at kulturformidlerne og de kulturelle netværk bliver informeret og gjort opmærksom på de aktioner, der angår dem.

RÅDETS BEGRUNDELSE

I. INDLEDNING

1. Den 25. oktober 1994 forelagde Kommissionen Europa-Parlamentet og Rådet et forslag til afgørelse om oprettelse af KALEJDOSKOP-programmet.

2. Parlamentet og Regionsudvalget afgav udtalelse henholdsvis den 7. april 1995 (1) og den 21. april 1995 (2).

3. Kommissionen har forelagt et ændret forslag for at tage hensyn til Parlamentets udtalelse (3).

4. Rådet fastlagde den 10. juli 1995 sin fælles holdning i overensstemmelse med traktatens artikel 189 B.

II. FORMÅLET MED FORSLAGET

I overensstemmelse med traktatens artikel 128 skal programmet gennem samarbejde fremme kunstnerisk og kulturel skaben og forbedre kendskabet til og formidlingen af de europæiske folkeslags kultur og kulturelle liv.

1. Generelle bemærkninger

Rådet har i sin fælles holdning godkendt de væsentlige dele af Kommissionens forslag, men har dog fundet det nødvendigt at foretage ændringer på en række punkter.

2. Specifikke bemærkninger

(nedenstående henvisninger vedrører teksten til den fælles holdning)

2.1. Rådets ændringer af Kommissionens ændrede forslag

a) Komitologi

I overensstemmelse med den komitologi-model, der er blevet skabt ved afgørelserne om SOCRATES, LEONARDO og Ungdom for Europa III, har Rådet valgt et udvalg, der i visse spørgsmål optræder som forvaltningsudvalg og i andre som rådgivende udvalg.

b) Programmets varighed

Aktionerne på det område, der er omfattet af programmet, er forholdsvis nye, og Rådet har foretrukket en varighed på tre år i stedet for fem år som foreslået af Kommissionen; to år efter iværksættelsen af programmet skal der foretages en evaluering, og Kommissionen kan i givet fald fremsætte forslag om et nyt program for perioden efter den 1. januar 1999.

c) Finansiering

Finansieringsrammen for gennemførelsen af programmet er fastsat til 26,5 mio. ECU.

Dette beløb er summen af de beløb, der er opført i finansieringsoversigten for 1996, 1997 og 1998, som er vedlagt Kommissionens forslag.d) Andre bemærkninger

Rådet har ønsket at gøre bilaget mere overskueligt; sigtet med aktionerne er bevaret, men rækkefølgen er ændret, således at den aktion, hvortil mindst 60 % af de samlede bevillinger skal anvendes, nu er anbragt på førstepladsen (se bilaget, aktion 1, nr. 8).

2.2. Europa-Parlamentets ændringsforslag

2.2.1. Ændringsforslag fra Parlamentet, som Rådet har accepteret

Kommissionen har i sit ændrede forslag helt eller delvis accepteret 32 af Parlamentets 36 ændringsforslag.

a) Ændringsforslag fra Parlamentet, som Rådet har accepteret

Rådet har accepteret 26 af Parlamentets ændringsforslag, enten helt eller delvis eller i en anden formulering. Der er tale om følgende ændringsforslag: nr. 1, 2, 3, 4, 7, 8, 9, 10, 11, 12, 14, 15, 16, 19, 20, 22, 24, 25, 29, 30, 31, 34, 35, 36, 40 og 41.

b) Ændringsforslag fra Parlamentet, som Rådet ikke har accepteret

Ændringsforslag nr. 5 og 32: i en betragtning og i bilaget (aktion 5) indføjes en bemærkning om, at programmet i højere grad skal have deltagelse af dårligt stillede unge samt kulturarbejdere, der bor i randområder, landområder, afsides beliggende områder, bjergområder eller øområder.

Ændringsforslag nr. 28: i aktion 1 i bilaget (nr. 1) indføjes en bemærkning om, at der skal gives prioritet til kulturelle netværk, der fremmer de dårligst stillede befolkningsgruppers adgang til kulturen.

Rådet mener ikke, at den fælles holdning udelukker hensyntagen til de dårligst stillede befolkningsgrupper. Indholdet af disse ændringsforslag er imidlertid ikke i overensstemmelse med formålet med afgørelsen, som er baseret på traktatens artikel 128.

Ændringsforslag nr. 26 og 27: i bilaget udgår omtalen af projekter i større målestok, omtalen af Den Europæiske Kulturby samt omtalen af partnerskabsaktionernes sociale og økonomiske virkning.

Rådet har ment, at det af hensyn til gennemsigtigheden og klarheden er vigtigt at beholde henvisningerne til projekter i større målestok og til Den Europæiske Kulturby; desuden vil det være på sin plads at minde om, at kultur faktisk kan have en jobskabende virkning.

Hvad angår Den Europæiske Kulturby skal der ydes et bidrag inden for programmets rammer (se aktion 4).

Ændringsforslag nr. 39: under aktion 2 i bilaget tilføjes et afsnit, hvori det præciseres, på hvilke betingelser en vis procentdel af fællesskabsfinansieringen kan afsættes til dækning af kommunikations- og oversættelsesudgifter.

Rådet har ment, at dette spørgsmål om iværksættelsen bør afgøres af det udvalg, som bistår Kommissionen med gennemførelsen af programmet.

2.2.2. Ændringsforslag fra Parlamentet, som Rådet ikke har accepteret

Ændringsforslag nr. 13: om de finansielle bestemmelser vedrørende programmet.

Rådet er enigt med Kommissionen og har i nittende betragtning i den fælles holdning valgt en formulering, der er en tro kopi af erklæringen fra Europa-Parlamentet, Rådet og Kommissionen af 6. marts 1995.

Ændringsforslag nr. 17: de del af programmet, der vedrører kunstneres og andre kulturformidleres efter- og videreuddannelse (artikel 2, litra c)), udvides til også at omfatte forskellige kategorier af kunsthåndværkere (der arbejder med papir, glas, metal osv.).

Ændringsforslag nr. 21 og 23: vedrører sammensætningen af og arbejdet i det udvalg, der skal bistå Kommissionen med gennemførelsen af programmet.

Med hensyn til disse ændringsforslag er Rådet enigt med Kommissionen, og det mener ikke, at der er grund til at foretage de ændringer, som Parlamentet har ønsket.

Mere specifikt skal det siges, at ændringsforslag nr. 17 indeholder forslag om at udvide afgørelsens anvendelsesområde til at omfatte kategorier, som nyder godt af RAPHAEL-programmet, og at ændringsforslag nr. 21 og 23 ikke synes at være i overensstemmelse med de gældende komitologi-regler.

III. KONKLUSIONER

Rådet mener, at den fælles holdning er en afbalanceret tekst, som tilgodeser behovet for en forstærket indsats inden for kunst og kultur på fællesskabsplan.

(1) Endnu ikke offentliggjort i Tidende.

(2) Endnu ikke offentliggjort i Tidende.

(3) Endnu ikke offentliggjort i Tidende.